ธ.ก.ส. สนับสนุนสินเชื่อพัฒนาการเกษตรแปลงใหญ่ ดอกเบี้ยร้อยละ 0.01 ต่อปี
นายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธกส.) เปิดเผยว่า ธกส.ได้ดำเนินโครงการสนับสนุนสินเชื่อเพื่อพัฒนาการเกษตรแปลงใหญ่ เพื่อส่งเสริมให้เกษตรกรรวมกลุ่มและจัดหาปัจจัยการผลิตร่วมกัน ซึ่งจะช่วยลดต้นทุนและเพิ่มขีดความสามารถทางการแข่งขันทั้งการผลิต การแปรรูป การรวบรวมผลผลิตเพื่อจำหน่าย โดยสนับสนุนเงินทุนให้แก่กลุ่มเกษตรกร วิสาหกิจชุมชนและสหกรณ์การเกษตร เพื่อเป็นค่าใช้จ่าย ค่าลงทุน วงเงินสินเชื่อรวม 20,000 ล้านบาท อัตราดอกเบี้ยทั้งโครงการร้อยละ 3.01 ต่อปี โดยกลุ่มเกษตรกรฯ จ่ายดอกเบี้ยเพียงร้อยละ 0.01 ต่อปี ทั้งนี้รัฐบาลจะชดเชยดอกเบี้ยให้ ธ.ก.ส. แทนเกษตรกร ร้อยละ 2.875 ต่อปี และ ธ.ก.ส.รับภาระดอกเบี้ยเองร้อยละ 0.125 ต่อปี ระยะเวลาไม่เกิน 5 ปีนับตั้งแต่วันกู้ ระยะเวลาดำเนินโครงการ ตั้งแต่ 1 พฤศจิกายน 2559 ถึง 30 มิถุนายน 2575 ปัจจุบันปล่อยสินเชื่อให้กลุ่มเกษตรกรฯไปแล้ว 366 กลุ่ม เป็นเงิน 2,104.70 ล้านบาทสำหรับหลักเกณฑ์การเข้าร่วมโครงการฯ ต้องเป็นสหกรณ์การเกษตร วิสาหกิจชุมชนและกลุ่มเกษตรกร ที่รวมตัวกันตั้งแต่ 30 คนขึ้นไป และมีพื้นที่การผลิตทั้งประเภทพืชไร่ ยางพารา ข้าว ปาล์ม ไม้ผล พืชผัก ไม้ดอก ประมงและปศุสัตว์ รวมกันตั้งแต่ 300 ไร่ขึ้นไป กลุ่มเกษตรกร วิสาหกิจชุมชนและสหกรณ์ฯที่สนใจเข้าร่วมโครงการ สามารถสอบถามรายละเอียดเพิ่มเติม หรือติดต่อได้ที่ ธ.ก.ส.ทุกสาขา ตั้งแต่บัดนี้เป็นต้นไป